Vulstasiebestuurder op pad bank toe doodgeskietGerhardt Lindeque. Foto: Facebook Gerhardt Lindeque (48), die bestuurder van die Engen-vulstasie in Mainweg in Bryanston, is Dinsdagoggend naby sy werksplek doodgeskiet toe hy op pad bank toe was. ŉ Kollega van die slagoffer, het Woensdag aan Maroela Media gesê Lindeque het van die vulstasie na die nabygeleë Nicolway-winkelsentrum geloop om kleingeld by ŉ bank te gaan ruil. Hy is omstreeks 10:00 by die konstruksiewerf op die hoek van Wiliam Nicol-rylaan en Burtonweg deur twee verdagtes voorgekeer. Hulle het op sy persoonlike items en die sak met geld wat hy by hom gehad het aangedring. Lindeque is glo twee keer geskiet en is op die toneel dood. Die aanvallers het in ‘n silwer Toyota Yaris gevlug. Kapt. Disebo Selepe, ŉ polisiewoordvoerder, het die voorval aan Maroela Media bevestig. “Die polisie ondersoek ŉ saak van gewapende roof en moord. Dit is nog nie bekend met hoeveel geld die verdagtes gevlug het nie,” het Selepe gesê. Niemand is nog in verband met die moord in hegtenis geneem nie. Enigiemand met meer inligting oor die voorval word versoek om 08600 10111 te skakel.